**Bøjningsforhold**

Det kan somme tider være vanskeligt at høre, hvilken endelse et ord skal have. Hedder det f.eks. *Krisen var hurtig forbi* eller *Krisen var hurtigt forbi*? Dette problem kan studeres i detaljer i denne pdf om "[Adverbielt -t](https://dsn.dk/retskrivning/sproghjaelp-1/adverbielt-t/at_download/file)" af Dansk Sprognævn; her skal vi nøjes med at fremdrage de overordnede principper for de ordklasser, der oftest volder vanskeligheder.

Det drejer sig om biordene og udsagnsordene, når disse anvendes i deres korte tillægsform, dvs. når de har samme funktion i en sætning som et tillægsord (der som bekendt fortæller noget om navneord).

**Kort tillægsform**

Sammenlign f.eks. ordene 'rødt' og 'malet' i følgende to sætninger:

* *Et rødt hus* - rødt er et tillægsord
* *Et malet hus* - malet er kort tillægsform af udsagnsordet at male

Når udsagnsordets korte tillægsform bruges som tillægsord, signalerer det indirekte navneordets bøjning i bestemthed, tal og nogle gange køn:

|  |  |  |  |
| --- | --- | --- | --- |
|  | **ental ubestemt form** | **ental bestemt form** | **flertal ubestemt form** |
| **Fælleskøn** | en lejet bil | den lejede bil | de lejede biler |
| **Intetkøn** | et lejet hus | det lejede hus | de lejede huse |
| **Fælleskøn** | en kendt mand | den kendte mand | de kendte mænd |
| **Intetkøn** | et kendt hus | det kendte hus | de kendte huse |
| **Fælleskøn** | en given situation | den givne situation | de givne situationer |
| **Intetkøn** | et givet øjeblik | det givne øjeblik | de givne øjeblikke |

Bemærk de forskellige endelsestyper.

I eksemplet *en given situation* er der dog en stigende tilbøjelighed til at anvende intetkøns-formen, sådan at man godt kan skrive e*n givet situation*. Dansk Retskrivningsordbog gør opmærksom på, at fælleskøns-formen (fx *en given situation*) kan virke mere formel og gammeldags.

**Øvelse 1**

Indsæt den korte tillægsform med den rigtige endelse af de anførte udsagnsord i sætningerne:

| **Udsagnsord** |  | **Indsæt** |  |
| --- | --- | --- | --- |
| kende | Parret var  |  | ansigter i det københavnske natteliv |
| nedrive | De |  | huse var ikke blevet fredet i tide |
| knibe | Han vandt en  |  | sejr over modstanderen |
| udelade | Et førhen |  | afsnit er med i den nyeste udgave af romanen |
| stjæle |  |  | cykler bliver solgt på en auktion efter tre måneder |
| hyre | Den til lejligheden |  | taxa var en Mercedes 500SL |
| slide | Hun gik altid i en meget  |  | gammel og kjole |
| fastslå | De |  | kendsgerninger førte til, at han tabte sagen |
| beskrive | Følg den |  | fremgangsmåde, og legehuset vil stå færdigt i løbet af en halv time |

**Biord**

De modificerer - dvs. siger noget om - følgende ordklasser: 1) udsagnsord, 2) tillægsord og 3) biord. Endelig kan nogle biord modificere 4) en hel sætning:

1. *Han råbte højt*. Biordet *højt* modificerer udsagnsordet *råbte*.
2. *Han var meget grøn*. Biordet *meget* modificerer tillægsordet *grøn*.
3. H*an råbte meget højt*. Biordet *meget* modificerer biordet *højt*.
4. *Almindeligvis går vi i kirke*. Biordet *almindeligvis* modificerer hele sætningen *går vi i kirke*.

Biordene deles i to hovedgrupper, de såkaldte **rene biord** og **t-biordene**.

Det er nemmest at definere **t-biordene** først. Det er dem, som dannes udfra tillægsord ved at tilføje t, og de kan kendes på, at man kan sætte *at være* foran dem, når man har fjernet t'et. Alle andre biord er rene biord.

**Rene biord** er næsten alle uden -t:

* *Det var en temmelig enkel sag*.
* *Hun får sandsynligvis ingen praktikplads i år*.

T-biord ender på -t, hvis tillægsordet (som biordet er dannet ud fra) kan have denne endelse:

* *Krisen var hurtigt forbi*.
* *Klaveret er grusomt falsk*.

Her er dog nogle undtagelser, af hvilke vi kun vil nævne den vigtigste, nemlig **gradsbiordene**. Når sådanne er dannet af tillægsord på -ig eller -lig, er der i nogle tilfælde valgfrihed mellem en form med -t og en form uden -t, mens der i andre tilfælde skal tilføjes -t.

Når biordet står **attributivt** (dvs. lige foran det ord, som det skal grads-modificere) er der valgfrihed:

* *Der var afsindig(t) mange mennesker i lokalet*.

Men når biordet står som **et selvstændigt sætningsled**, skal der tilføjes -t:

* *Han glædede sig afsindigt til festen*.

**Øvelse 2**

Indsæt de anførte biord i sætningerne. Gør desuden rede for den valgte endelse.

| **Biord** |  | **Indsæt** |  |
| --- | --- | --- | --- |
| utrolig | Det var |  | pænt af dig at komme |
| hel | Det var et |  | eventyrligt stykke |
| hurtig | De var nødt til at køre meget |  | for at nå det |
| aldeles | Det er |  | ligegyldigt, hvad han mener |
| høj | Kan du ikke bede hende om at lade være med at råbe så |  |  |
| fuldstændig | For mig at se, er de |  | forskellige |
| stadig | Han havde sværere og sværere ved at opfylde de |  | stigende krav |
| endelig | De afgjorde |  | sagen |
| relativ | Der var en |  | stor mængde mennesker til stede ved prisoverrækkelsen |
| særlig |  |  | når hun er med, bliver det sjovt |
| særlig | Han havde en |  | fin hat på dén aften |
| intens | Har man haft døden på tæt hold, lever man livet mere |  | bagefter |
| egentlig | Man tænker på, om man |  | overlever dette vanvittige påhit |